b'\n_START_ARTICLE_\nGavrilo Princip\n_START_SECTION_\n\xc5\xbdivljenje\n_START_PARAGRAPH_\nPrincip je bil rojen v vasi Obljaj v bli\xc5\xbeini Bosanskega Grahovega, Bosna in Hercegovina. Njegovi star\xc5\xa1i, Petar in Marija Nana Mi\xc4\x8di\xc4\x87, so imeli devet otrok, pet sinov in \xc5\xa1tiri h\xc4\x8dere vendar jih je \xc5\xa1est umrlo \xc5\xbee v mladosti. Bil je \xc5\xa1ibkega zdravja, \xc5\xbee od mladosti je bolehal za tuberkulozo, katera je bila tudi vzrok smrti v letu 1918. Tuberkuloza je bila tudi eden izmed vzrokov, da se je odlo\xc4\x8dil za atentat._NEWLINE_Ve\xc4\x8dina zgodovinarjev je prepri\xc4\x8dana, da je bil Gavrilo Princip \xc4\x8dlan teroristi\xc4\x8dne skupine Mlada Bosna, nekateri pa menijo, da je bil v resnici \xc4\x8dlan gibanja \xc4\x8crna roka (\xd0\xa6\xd1\x80\xd0\xbd\xd0\xb0 \xd1\x80\xd1\x83\xd0\xba\xd0\xb0/Crna ruka). Mlada Bosna je bilo gibanje, sestavljeno iz Srbov, Hrvatov in Bo\xc5\xa1njakov, katerih namen je bila samostojnost izpod Avstro-Ogrske._NEWLINE_Februarja 1912 se je udele\xc5\xbeil demonstracij proti sarajevski oblasti, zato so ga izklju\xc4\x8dili iz \xc5\xa1ole. Zaradi izklju\xc4\x8ditve je prebegnil v Beograd. V Beogradu se je poskusil vpisati na \xc5\xa1tudij na prvi beograjski gimnaziji, vendar ni uspel opraviti sprejemnih izpitov._NEWLINE_V letu 1912 je v Srbiji potekala mobilizacija za prvo balkansko vojno. Princip se je nameraval pridru\xc5\xbeiti komiteju - srbski prostovoljni gverilski enoti pod vodstvom majorja Vojislava Tankosi\xc4\x87a, ki se je bojevala v Makedoniji proti osmanskim enotam. Tankosi\xc4\x87 je bil \xc4\x8dlan skrivnega zdru\xc5\xbeenja Zdru\xc5\xbeitev ali smrt (Ujedinjenje ili Smrt). Vendar Principa komite ni sprejel, zaradi njegove majhne velikosti in \xc5\xa1ibkosti. Nato je od\xc5\xa1el v Prokuplje, da bi se osebno sestal s Tankosi\xc4\x87em. Tankosi\xc4\x87 ga je prav tako zavrnil, z izjavo, da je premajhen in pre\xc5\xa1ibek. Dedijer ugotavlja, da ga je ravno podcenjevanje njegove zmo\xc5\xbenosti vodilo v dokazovanje s posebej pogumnim dejanjem.\n_START_SECTION_\nOzadje dogajanja\n_START_PARAGRAPH_\nGeneral Oskar Potiorek, guverner avstrijske province Bosna in Hercegovina je povabil prestolonaslednika Franca Ferdinanda in njegovo \xc5\xbeeno Sophijo na ogled voja\xc5\xa1ke vaje avstro-ogrskih enot. Ferdinand se je zavedal nevarnosti svojega potovanja, saj je \xc4\x8crna roka \xc5\xbee leta 1911 izvedla poskus atentata na njegovega strica Franca Jo\xc5\xbeefa._NEWLINE_Takratni srbski premier Nikola Pa\xc5\xa1i\xc4\x87 je vedel za na\xc4\x8drtovani atentat junija 1914, a ni ni\xc4\x8d ukrenil.\n_START_SECTION_\nAtentat\n_START_PARAGRAPH_\n28. junija 1914, okoli 10. ure, z vlakom prispe kraljevi par v Sarajevo. V prvem avtomobilu so bili Fehim \xc4\x8cur\xc4\x8di\xc4\x87, \xc5\xbeupan Sarajeva in Dr. Gerde, policijski narednik. Ferdinand in Sofija sta bila skupaj z Oskarjem Potiorekem in grofom von Harrachom v drugem avtomobilu, ki je imel odprto streho._NEWLINE_Sedem \xc4\x8dlanov atentatorske skupine se je razporedilo preko predvidene poti z nalogo ubiti Ferdinanda. Najprej je avto pripeljal mimo Muhameda Mehmedba\xc5\xa1i\xc4\x87a, ki je stal pred Avstro-Ogrsko banko. Mehmedba\xc5\xa1i\xc4\x87 ni spro\xc5\xbeil akcije, kasneje je povedal, da je za njim stal policist, zato se je bal, da bi ga le ta aretiral, preden bi uspel vre\xc4\x8di bombo._NEWLINE_Ob 10:15, ko je skupina \xc5\xa1estih vozil pripeljala mimo glavne policijske postaje, je devetnajstletni Nedeljko \xc4\x8cabrinovi\xc4\x87 vrgel granato proti prestolonaslednikovem avtomobilu. Voznik je opazil lete\xc4\x8di predmet in pospe\xc5\xa1il, zato je granata eksplodirala pod kolesom naslednjega avtomobila. Eric von Merizzi in grof Boos-Waldeck sta bila te\xc5\xbeko telesno po\xc5\xa1kodovana. \xc5\xa0rapneli granate so po\xc5\xa1kodovali tudi nekaj ljudi v okolici._NEWLINE_Ker je po \xc4\x8cabrinovi\xc4\x87evim bombnem napadu prestolonaslednikov avto peljal zelo hitro, ostalih pet zarotnikov, vklju\xc4\x8dno s Principom ni imelo prilo\xc5\xbenosti izvesti napada. \xc4\x8cabrinovi\xc4\x87 se je poskusil izogniti aretaciji tako, da je pojedel tableto cianida in sko\xc4\x8dil v bli\xc5\xbenjo reko. Vendar ga je policija izvlekla iz reke in priprla. Izgledalo je, kot da atentat ni uspel._NEWLINE_Ferdinand se je odlo\xc4\x8dil za obisk po\xc5\xa1kodovanih v \xc4\x8cabrinovi\xc4\x87evim neuspelem bombnem napadu. Da bi se izognili mestnemu jedru je general Oskar Potiorek dolo\xc4\x8dil pot vzdo\xc5\xbe nabre\xc5\xbeja Appel, naravnost do sarajevske bolni\xc5\xa1nice. Vendar je Potiorek pozabil obvestiti voznika prestolonaslednikovega avtomobila, Franza Urbana o tej spremembi. Na poti v bolni\xc5\xa1nico je Urban zapeljal v ulico Gebet._NEWLINE_Gavrilo Princip je o\xc4\x8ditno obupal in se napotil v kavarno Moritz Schiller, ko je mimo njega pripeljal prestolonaslednikov avtomobil. Voznik je opazil napako, ustavil avto in zapeljal vzvratno. Pri tem je po\xc4\x8dasi zapeljal mimo tam stoje\xc4\x8dega Principa. Princip je izvlekel pi\xc5\xa1tolo ter iz razdalje dveh metrov nekajkrat ustrelil v avtomobil. Franca Ferdinanda je zadel v vrat, Sofijo pa v trebuh. Sofija, pri kateri so kasneje odkrili zarodek, je bila na mestu mrtva. Ferdinand je po pribli\xc5\xbeno petih minutah padel v nezavest in kmalu zatem umrl.\n_START_SECTION_\nAretacija in zapor\n_START_PARAGRAPH_\nPrincip se je posku\xc5\xa1al ubiti s cianidom, nato pa \xc5\xa1e s pi\xc5\xa1tolo. Vendar je strup izbruhal (strup je izbruhal tudi \xc4\x8cabrinovi\xc4\x87, zato je policija sklepala, da je bil strup, ki so ga imeli \xc4\x8dlani skupine, slabe kvalitete), pi\xc5\xa1tolo pa so mu izbili iz roke, \xc5\xa1e preden je uspel izstreliti strel. Ker je bil Gavrilo Prinicip premlad za smrtno kazen (19), je bil obsojen na 20 let te\xc5\xbeke je\xc4\x8de. Umrl je za tuberkulozo 28. aprila 1918 v Terezinu. Ob \xc4\x8dasu smrti je tehtal le 40 kilogramov.\n_START_SECTION_\nDruge informacije\n_START_PARAGRAPH_\nPrincip je uporabil polavtomatsko pi\xc5\xa1tolo Fabrique Nationale M 1910, kalibra 7.65\xc3\x9717 mm. Shranjena je v mestnem muzeju Sarajevo, tik ob Latinskem mostu, kjer se je atentat zgodil._NEWLINE_Pred nedavnim so odkrili pri italijanski dru\xc5\xbeini Copei avto in ukrvavljeno uniformo prestolonaslednika in njegove \xc5\xbeene. Razstavljeni so v Vojnozgodovinskem muzeju na Dunaju. Krogla, ki je ubila Franca Ferdinanda je shranjena in je na ogled v gradu Konopi\xc5\xa1t\xc4\x9b, blizu mesta Bene\xc5\xa1ov na \xc4\x8ce\xc5\xa1kem.'